**A SZAKDOLGOZAT KÖVETELMÉNYRENDSZERE**

**Vidékfejlesztési BSc szak**

**a 2022/23-as tanévben, vagy később végző hallgatók számára**

A hallgató tanulmányai során ***3 szakdolgozati konzultációs kurzust*** köteles teljesíteni, amelyek mintatantervben ajánlott ideje:

1. Szakdolgozat I. – 4. félév,
2. Szakdolgozat II. – 5. félév,
3. Szakdolgozat III. – 7. félév.

A fenti kurzusok követelménytípusa: ***folyamatos számonkérés***. Ez azt jelenti, hogy az esedékes szakdolgozati tárgyból az adott félév szorgalmi időszakának végéig kell a hallgatónak jegyet szereznie. ***A tárgy teljesítését a vizsgaidőszakra halasztani nincs mód!***

**Témaválasztás szabályai**

A BSc képzésben résztvevők a ***3. félév szorgalmi időszakának végéig*** választhatnak szakdolgozati témát. ***A hallgató választja a szakdolgozat témáját, de szükséges hozzá a témavezető és a szakfelelős egyetértése is***. A választható témák listája a kari honlapról letölthető. (<https://ovarikar.sze.hu/diplomamunka>) Lehetőség van szakdolgozatot készíteni olyan tématerületekről is, melyeket a kari kínálat nem tartalmaz. Valamely külső intézmény témáiból is készíthető szakdolgozat, ha az a hallgató képzési szakával kapcsolatos. A tématerület elfogadása ez esetben egy választott (befogadó) belső témavezető egyetértésével történhet.

A kiválasztott szakdolgozat címét a konzulens aláírásával igazoltan, az erre a célra rendszeresített, s a honlapunkról (<https://ovarikar.sze.hu/diplomamunka>) letölthető „*Diplomamunka/Szakdolgozat témaválasztási lap*” elnevezésű nyomtatványon kell leadni a konzulensnek, a megadott félév vizsgaidőszakának kezdetéig.

A ***témaválasztás csak akkor válik véglegessé, ha a szakfelelős azt elfogadta***, és a témaválasztási lapot aláírta. A ***szakfelelős*** – az érintett tanszékek vezetőivel konzultálva – ***a téma és a témavezető módosítását egyaránt indítványozhatja***. A téma módosítását a párhuzamosságok kiszűrése, illetve a vidékfejlesztési vonatkozások erősítése indokolhatja. A témavezető változtatására a tanszéki kapacitások és az oktatói profilok ismeretében kerülhet sor.

**A témaválasztás során 2022/23-as tanévtől alkalmazandó speciális szabályok:**

A 2022/23-as tanévtől a témaválasztás menete annyiban módosul, hogy ***minden új belépő számára a szakfelelős****,* az érintett tanszékek vezetőivel egyetértésben ***társtémavezetőt jelöl ki****.*

**Téma vagy témavezető változtatás**

Ha a hallgató bármely ok miatt új témát/témavezetőt kíván választani, azt ***köteles a belső konzulensének bejelenteni***. A honlapunkról (<https://ovarikar.sze.hu/diplomamunka>) letölthető „*Diplomamunka/Szakdolgozat téma és/vagy konzulens változtatási lap*” elnevezésű nyomtatvány kitöltésével teheti meg, amelyet az új konzulenshez kell leadni. A bejelentőlapot aláírásával igazolnia kell az előző belső témavezetőnek is. ***A témavezető váltás akkor válik véglegessé, ha a szakfelelős az elfogadást aláírásával igazolta, és kijelölte az új társkonzulenst.***

**Figyelem!** A jelenleg érvényben lévő TVSZ szerint témavezető váltásra legkésőbb az utolsó előtti aktív félévben kerülhet sor, ugyanis ***a TVSZ szerint téma és/vagy témavezető váltás félévében a hallgató ZV-re nem bocsátható!***

**A szakdolgozat tartalmi és formai követelményei**

A szakdolgozat tartalmi és formai követelményeire vonatkozó előírásokat a honlapról (<https://ovarikar.sze.hu/diplomamunka>) letölthető dokumentum tartalmazza (Szakdolgozat\_tartalmi\_formai\_kovetelmeny\_2023\_BSc.docx). A szakok ehhez képest csak ennél szigorúbb szabályokat határozhatnak meg. A fentiek figyelembevételével a ***Vidékfejlesztési agrármérnök BSc szak esetében a tartalmi minimum követelmények*** a következők:

|  |  |
| --- | --- |
| Félévek | Kitűzött feladatok a szakdolgozat elkészítéséhez |
| 1. | A téma irodalmának feldolgozása. A bevezetés, irodalmi áttekintés, irodalomjegyzék elkészítése. A saját vizsgálat megtervezése, elkezdése. |
| 2. | A saját vizsgálat lefolytatása. Az elemző munka megkezdése, adatok gyűjtése, az értékelések megkezdése. Az anyag és módszer írásos kidolgozása. |
| 3. | Eredmények és értékelések, összefoglalás, a fejezetek végső megformálása. A kész szakdolgozat időben történő leadása. |

A további tartalmi és formai követelményekre vonatkozóan a fent hivatkozott dokumentum az irányadó.

**Kimeneti követelmények**

A tanterv előírásai szerint az alapképzésben részt vevő végzős hallgatónak tanulmányai utolsó szorgalmi időszakának végéig kell a szakdolgozatát elkészítenie, figyelembe véve a központilag meghatározott leadási határidőt. ***A szakdolgozat leadás határideje egyetemi szinten szabályozott, amelyről a Tanulmányi csoport Neptun üzenetben értesíti az érinett hallgatókat.*** A leadásra vonatkozó szabályokat a honlapról (<https://ovarikar.sze.hu/diplomamunka>) letölthető, korábban már hivatkozott dokumentum tartalmazza (Szakdolgozat\_tartalmi\_formai\_kovetelmeny\_2023\_BSc.docx). ***A szakdolgozat határidőre történő leadása a záróvizsgára bocsátás feltétele.***

**Az eredményesség javítását szolgáló előbírálati eljárás bevezetése**

A 2022/23-as tanévtől a szakdolgozatok minőségének javítása, a kari tehetséggondozási tevékenység támogatása és a hallgatói lemorzsolódás csökkentése érdekében új, hallgatókat segítő eljárás bevezetésére kerül sor, amely a Szakdolgozat III. c. tárgy keretében valósul meg. Ezért a ***Szakdolgozat III. c. tárgy teljesítésének követelményei*** az alábbiak szerint módosulnak.

A szakdolgozatok a félév során előbírálati eljáráson vesznek részt, ahol a szakfelelős által összehívott bizottság véleményezi a munkákat, és javaslatokat fogalmaz meg az eredményes védéshez szükséges további lépések tekintetében.

**Az előbírálat menete a következő:**

1. A hallgató a szorgalmi időszak 6. hetének végéig (**2024.03.17.**) elektronikusan elküldi az addig elkészült szakdolgozatát a szakfelelősnek a mezei.katalin@sze.hu emailcímre. Amennyiben nem sikerül addigra befejezni a szakdolgozatot, akkor a leadott anyagnak ütemtervet kell tartalmaznia a befejezés tervezett lépéseiről, figyelembe véve, hogy várhatóan a 12. hét végén le kell adni a kész szakdolgozatot. (TDK leadási határidő 2024.04.02.)
2. A szakfelelős a 7. héten kiküldi a szakdolgozatokat a bizottság tagjainak, és kijelöli a szóbeli meghallgatás időpontját a 8. hétre. (**2024.03.25. 9 óra**) Erről az érintetteket értesíti.
3. A 8. héten a bizottság szóbeli meghallgatást tart, ahol a hallgatónak létszámtól függően, max. 10 percben be kell mutatnia az elkészült dolgozatát, és a befejezéshez szükséges tervezett lépéseket.
4. A bizottság az eredményes védés érdekében javaslatokat tesz a továbbfejlesztés irányairól. Amennyiben a bizottság szükségesnek látja, eltanácsolhatja a hallgatót a dolgozat adott félévben történő benyújtásától.
5. Amennyiben a hallgató az előbírálatra dolgozatot nem nyújt be és/vagy a szóbeli meghallgatáson nem jelenik meg, úgy az adott félévben a Szakdolgozat III c. tárgyra aláírást nem kaphat.
6. Indokolt esetben (pl.: tartós betegség stb.) a szakfelelős egyéni időpontot adhat szóbeli meghallgatásra.

Dr. Mezei Katalin, sk.

szakfelelős, egyetemi docens

Mosonmagyaróvár, 2024. február. 06.